
Informatīvais ziņojums
„Par aprīkojuma sarakstu Jaunā Rīgas teātra ēku Lāčplēša ielā 25, Rīgā, aprīkošanai pēc ēku pārbūves un restaurācijas”

[bookmark: _Hlk146013230]Informatīvais ziņojums „Par aprīkojuma sarakstu Jaunā Rīgas teātra ēku Lāčplēša ielā 25, Rīgā aprīkošanai pēc ēku pārbūves un restaurācijas” sagatavots, pamatojoties uz Ministru kabineta 2020.gada 30.aprīļa rīkojuma Nr.231 „Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, papildu maksājumu, pārcelšanās un aprīkojuma iegādes izdevumu segšanai” (turpmāk – MK rīkojums Nr.231) 5.2.apakšpunktā Kultūras ministrijai doto uzdevumu sagatavot un iesniegt Ministru kabinetā detalizētu informāciju par aprīkojumu (sarakstu), kura iegādei paredzēts izlietot MK rīkojuma Nr.231 3.3.apakšpunktā minēto finansējumu. Saskaņā ar MK rīkojuma Nr.231 3.3.apakšpunktu Kultūras ministrijas budžetā paredzēts finansējums valsts sabiedrībai ar ierobežotu atbildību „Jaunais Rīgas teātris” (turpmāk – kapitālsabiedrība) aprīkojuma iegādes izdevumu segšanai 2022.gadā, nepārsniedzot 1 500 000 euro. 
Valsts akciju sabiedrība „Valsts nekustamie īpašumi” īsteno kultūras infrastruktūras projektu – Jaunā Rīgas teātra ēku Lāčplēša ielā 25, Rīgā, pārbūve un restaurācija (turpmāk – projekts). MK rīkojumā Nr.231 pēc Finanšu ministrijas (valsts akciju sabiedrības „Valsts nekustamie īpašumi”) ierosinājuma vairākkārt veikti grozījumi, gan pagarinot projekta īstenošanas termiņu, gan palielinot projekta īstenošanai nepieciešamā finansējuma apmēru. Jaunā Rīgas teātra ēku Lāčplēša ielā 25, Rīgā, būvdarbu gaitu ietekmējušas arī Covid-19 pandēmijas sekas un Krievijas militārās agresijas Ukrainā ietvaros noteikto sankciju sekas. 
Saskaņā ar Ministru kabineta 2023.gada 14.jūlija rīkojumu Nr.441 „Grozījumi Ministru kabineta 2020.gada 30.aprīļa rīkojumā Nr.231 „Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, papildu maksājumu, pārcelšanās un aprīkojuma iegādes izdevumu segšanai”” veikti grozījumi MK rīkojumā Nr.231, paredzot, ka Finanšu ministrija (valsts akciju sabiedrība „Valsts nekustamie īpašumi”) nodrošina Jaunā Rīgas teātra ēku Lāčplēša ielā 25, Rīgā, pārbūves darbu pabeigšanu un attiecīgi ēku nodošanu kapitālsabiedrībai ilgtermiņa nomā līdz 2024.gada 29.februārim, nosakot, ka plānotais nomas līguma sākuma termiņš ir 2024.gada 1.marts.
Ņemot vērā būvdarbu gaitu, būvdarbu termiņu pagarinājumus un aktuālo laika grafiku, kad kapitālsabiedrībai būs iespējams uzsākt pārcelšanos uz Jaunā Rīgas teātra ēkām Lāčplēša ielā 25, Rīgā, un to aprīkošanu teātra funkcijas nodrošināšanai, kapitālsabiedrība ir pakārtojusi savu aprīkojuma iepirkumu veikšanas grafiku. 
Plānotā aprīkojuma saraksts Jaunā Rīgas teātra ēku Lāčplēša ielā 25, Rīgā, aprīkošanai pēc ēku pārbūves un restaurācijas tika norādīts Ministru kabineta 2014.gada 29.jūlija rīkojuma Nr.391 „Par finansējuma piešķiršanu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai” (zaudējis spēku 2018.gada 12.jūnijā) (turpmāk – MK rīkojums Nr.391) sākotnējās ietekmes novērtējuma ziņojuma (anotācijas) pielikumā. MK rīkojuma Nr.391 sākotnējās ietekmes novērtējuma ziņojuma (anotācijas) pielikuma 6.tabulā ietverto provizorisko tehniskā aprīkojuma sarakstu veidoja arhitektu birojs pēc valsts akciju sabiedrības „Valsts nekustamie īpašumi” pasūtījuma un tā brīža cenām. 
Aprīkojuma iegādi jau sākotnēji bija paredzēts veikt īsi pirms būvdarbu pabeigšanas, lai samazinātu iespēju, ka tiek pasūtīts faktiski izbūvētajām dimensijām vai pielietotajiem krāsu toņiem neatbilstošs un citādi nesaderīgs aprīkojums. Attiecīgi šo parametru galēja pārbaude ir bijusi iespējama tikai 2023.gada laikā. Izmaiņas aprīkojuma sarakstā ir galvenokārt skaidrojamas ar būvdarbu laikā veiktiem autoruzraudzības precizējumiem, kuros tika precizēti telpās pielietoto materiālu krāsu toņi, tai skaitā pēc faktiski piegādāto iebūvējamo mēbeļu apskates uz vietas būvobjektā, kurām tiek piemeklētas atbilstošas pārvietojamās mēbeles. Tehniskais aprīkojums pēc skaita un vajadzības ir ticis pielāgots kapitālsabiedrības aktuālajam personālsastāvam un pašreizējām vajadzībām, kura mainīgumu nosaka nepieciešamie konkurences apstākļi. Ņemot vērā, ka kapitālsabiedrība Jaunā Rīgas teātra ēku Lāčplēša ielā 25, Rīgā, nomu uzsāk tikai 2024.gadā, daļa no aprīkojuma tiek iegādāta vēl 2024.gada sākumā, lai pēc iespējas izvairītos no priekšlaicīgas tehniskā aprīkojuma iegādes un riska, ka tiek iegādāts jau novecojis elektrotehniskais aprīkojums.
Ņemot vērā, ka 2018.gadā tika pārtraukta viena kapitālsabiedrības rīcībā esošā transportlīdzekļa, kas 2014.gadā vēl tika izmantots mazgabarīta kravas transportēšanai, ekspluatācija un transportlīdzeklis tika nodots utilizācijai, kapitālsabiedrība 2022.gada nogalē pieņēma lēmumu iegādāties transportlīdzekli – kravas mikroautobusu, lai kapitālsabiedrība varētu patstāvīgi veikt daļēju mazgabarīta kravu pārvešanu no teātra pagaidu mītnes Miera ielā 58A, Rīgā, uz atjaunotajām Jaunā Rīgas teātra ēkām Lāčplēša ielā 25, Rīgā. Šāda kapitālsabiedrības darbībai nepieciešamā tehniskā aprīkojuma iegādes ekonomiskais pamatojums ir ieguldīto finanšu līdzekļu ilgtermiņa atdeve salīdzinājumā ar pārcelšanās transporta pakalpojumu izdevumu plānošanu. Pie šāda risinājuma kapitālsabiedrībai ir iespēja kravas mikroautobusu izmantot arī, lai nodrošinātu teātra dekorāciju, kostīmu un rekvizītu transportēšanu reģionālo viesizrāžu vajadzībām, kā arī veicot materiālu operatīvu piegādi jauniestudējumu sagatavošanas procesā.
Finansējuma avots aprīkojuma iegādei ir noteikts MK rīkojuma Nr.231 3.3.apakšpunktā, t.i., Kultūras ministrijas budžetā tika paredzēts finansējums kapitālsabiedrībai aprīkojuma iegādes izdevumu segšanai 2022.gadā. Papildus jānorāda, ka 2022.gada sākumā MK rīkojuma Nr.231 4.1.apakšpunktā paredzētais termiņš Jaunā Rīgas teātra ēku Lāčplēša ielā 25, Rīgā, pārbūves darbu pabeigšanai iepriekš bija norādīts līdz 2022.gada 31.augustam, nosakot, ka plānotais nomas līguma sākuma termiņš ir 2022.gada 1.septembris, taču MK rīkojuma Nr.231 spēkā esošajā redakcijā termiņi ir pagarināti.

Kapitālsabiedrības veiktie iepirkumi līdz 2023.gada 31.augustam (1.tabula):

1.tabula
	Līgumi
	Iepirkums
	Līguma noslēgšanas gads
	Piegādātājs
	Summa bez PVN, euro
	PVN, 
euro
	Kopsumma, euro

	Mēbeles
	JRT2022/Atklāts konkurss (ES slieksnis)
	2022
	SIA 
„Rīgas krēslu fabrika”
	598 403,70
	125 664,78
	724 068,48

	Mašīna
	Mazais iepirkums
	2022
	SIA 
„Moller Auto”
	37 554,55
	7 886,45
	45 441,00

	Datoriekārtas
	EIS e-pasūtījums
	2022
	SIA „ATEA”
	9 980,00
	432,60
	10 412,60

	Datoriekārtas (dokstacijas)
	EIS e-pasūtījums
	2023
	SIA „ATEA”
	1 728,00
	362,88
	2 090,88

	Datoriekārtas
	EIS e-pasūtījums
	2023
	SIA „ATEA”
	9 984,00
	226,80
	10 210,80

	Eksperti aprīkojuma iepirkuma tehniskās specifikācijas sagatavošanai datoru iepirkumam
	
	2023
	SIA „Sapidum”
	1 000,00
	210,00
	1 210,00

	Kokapstrādes iekārtas dekorāciju darbnīcām
	JRT2022/5 Atklāts konkurss
	2023
	SIA „Inflekss”
	115 994,75
	24 358,90
	140 353,65

	Dators – Macbook
	Cenu aptauja
	2023
	SIA „ATEA”
	2 510,00
	
	2 510,00

	Eksperti aprīkojuma iepirkuma tehniskās specifikācijas sagatavošanai kokapstrādes iekārtām
	Cenu aptauja
	2023
	SIA „AD production”
	
	
	281,02

	MD Office licences
	Cenu aptauja
	2023
	SIA „DIVI grupa”
	
	
	995,59




Kapitālsabiedrības plānotā aprīkojuma saraksts iegādei līdz 2024.gada 1.martam (2.tabula):

2.tabula
	Aprīkojums
	Plānotā summa bez PVN, euro
	PVN, 
euro
	Kopsumma, euro

	Darbnīcu un tehnisko telpu tehniskās mēbeles
	50 000
	10 500
	60 500

	Ārtelpu mēbeles
	30 000
	6 300
	36 300

	Pārējās mēbeles
	42 194
	8 861
	51 055

	Dekorāciju noliktavu metāla statņi
	15 000
	3 150
	18 150

	Sadzīves tehnika 
	4 000
	840
	4 840

	Sanitārtehnisko piederumu komplekti visā ēkā
	25 000
	5 250
	30 250

	Metālapstrādes iekārtas darbnīcai
	30 000
	6 300
	36 300

	Frizētavas un grimētavas aprīkojums
	15 000
	3 150
	18 150

	Šuvēju darbagaldi/šujmašīnas
	3 500
	735
	4 235

	Gludināšanas iekārtas 
	6 000
	1 260
	7 260

	Apkopēju grīdu uzkopšanas iekārtas, ratiņi
	15 000
	3 150
	18 150

	IT aprīkojums 
	15 000
	3 150
	18 150

	LED ekrāni izrādēm
	40 000
	8 400
	48 400

	Afišu ekrāni
	64 000
	13 440
	77 440

	Āra teksta ekrāni uz ēkas fasādes
	40 000
	8 400
	48 400

	Izrāžu apkalpošanas tehniskais aprīkojums
	30 000
	6 300
	36 300

	Ozona dezinfekcijas skapis – kostīmu tīrīšana
	4 650
	977
	5 627

	Velosipēdu novietnes
	720
	151
	871

	Saturs ieejas pasāžas vēstures paneļos
	10 000
	2 100
	12 100

	Interjera priekšmeti  
	14 750
	3 098
	17 848

	Pagalma zaļās zonas apūdeņošanas sistēma
	5 000
	1 050
	6 050

	Eksperti aprīkojuma iepirkuma tehniskās specifikācijas sagatavošanai
	5 000
	1 050
	6 050



Ņemot vērā Jaunā Rīgas teātra ēku Lāčplēša ielā 25, Rīgā, būvdarbu termiņa pagarinājumu, kapitālsabiedrība līdz 2023.gada 31.augustam ir veikusi iepirkumus par 937 574 euro ar PVN no pieejamā finansējuma aprīkojumam 1 500 000 euro. Par atlikušo finansējumu 562 426 euro kapitālsabiedrība veiks iepirkumu līdz 2024.gada 1.martam, kad Jaunā Rīgas teātra ēkas Lāčplēša ielā 25, Rīgā, plānots nodot kapitālsabiedrībai ilgtermiņa nomā.


Kultūras ministre								A.Logina












Zubova 25784781
Ilze.Zubova@km.gov.lv 
KMZin_141123_JRT_aprikojums
KMZin_141123_JRT_aprikojums
